KIRJALLINEN KYSYMYS E-3137/00 esittäjä(t): Francisca Sauquillo Pérez del Arco (PSE) komissiolle. Latinalaisen Amerikan ja Aasian kehitysyhteistyökomitean toiminnan keskeytyminen ja Latinalaisen Amerikan kanssa tehtävän kehitysyhteistyön väheneminen.



Virallinen lehti nro 151 E , 22/05/2001 s. 0078 - 0079



KIRJALLINEN KYSYMYS E-3137/00 esittäjä(t): Francisca Sauquillo Pérez del Arco (PSE) komissiolle (6. lokakuuta 2000) Aihe: Latinalaisen Amerikan ja Aasian kehitysyhteistyökomitean toiminnan keskeytyminen ja Latinalaisen Amerikan kanssa tehtävän kehitysyhteistyön väheneminen Seuraamme parlamentissa huolestuneina Latinalaisen Amerikan kanssa tehtävän kehitysyhteistyön vähenemistä, koska Latinalaisen Amerikan ja Aasian kehitysyhteistyökomitean kokouksia on toistuvasti peruttu. Komitea on kokoontunut vain kahdesti tänä vuonna (viime vuonna kokouksia järjestettiin kuukausittain) eikä sen jo hyväksymiä toimia, kuten Keski-Amerikan jälleenrakentamista koskevaa alueellista ohjelmaa, panna täytäntöön. Komissio ei myöskään ole esittänyt kertomusta Venezuelalle myönnetystä erityisavusta kuten marraskuussa 1999 pyydettiin. Voiko komissio selittää perustellut syyt komitean heikkoon toimintaan? Onko komissio tietoinen Berliinin Eurooppa-neuvostossa tehdystä sitoumuksesta, joka koskee maantieteellistä tasapainoa yhteisön ulkomaan toimissa? Voiko se selittää syyt, miksi Keski-Amerikan jälleenrakentamista koskevaa alueellista ohjelmaa ei panna täytäntöön? Mitkä ovat Venezuelan apua koskevat komission suunnitelmat? Voiko komissio esittää jo nyt suuntaviivat tiedonannosta, joka koskee EU:n ja Latinalaisen Amerikan suhteita vuodesta 2000 lähtien? Christopher Pattenin komission puolesta antama vastaus (31. lokakuuta 2000) Komissio teki 16. toukokuuta 2000 päätöksen kunnianhimoisesta uudistusohjelmasta, joka koskee unionin antamaa ulkoista apua. Parlamentin suositusten mukaisesti keskeisellä sijalla on kaikkien komiteoiden toiminnan tarkistaminen niin, että keskitytään strategiseen suunnitteluun eikä enää yksittäisten hankkeiden yksityiskohtaiseen hallinnoimiseen. Uusien komitologiamenettelyjen hyväksymistä odotettaessa komissio pyrkii jo nyt varmistamaan hankkeiden paremman valmistelun ennen niiden toimittamista komiteoiden käsiteltäviksi. Tämä aiempaa huolellisempi hankkeiden valmistelu vie aikaa, mutta helpottaa niiden myöhempää hallinnointia ja vähentää viivästysten vaaraa hankkeiden toteutuksessa. Jos verrataan sitä, mihin tahtiin Latinalaista Amerikkaa koskevia hankkeita on esitetty vuonna 2000 verrattuna vuoteen 1999, voidaan todeta tilanteen parantuneen sikäli, että vuonna 1999 ensimmäinen hanke esitettiin vasta syyskuussa, kun taas vuoden 2000 kesäkuussa jo kaksi hanketta oli saanut myönteisen lausunnon ja kolmaskin hanke sai myönteisen lausunnon syyskuussa. Muistakin Latinalaista Amerikkaa koskevista vuodeksi 2000 kaavailluista hankkeista pyydetään komitean lausuntoa marras- ja joulukuun kokousten yhteydessä. Komissio on luonnollisesti tietoinen Berliinissä kokoontuneen Eurooppa-neuvoston päätelmistä, jotka koskevat yhteisön ulkoisten toimien maantieteellistä jakautumista, ja käyttää näitä päätelmiä toimiensa suunnittelussa. Komissio on myös peräänkuuluttanut keskustelua yleisten asioiden neuvostossa unionin ulkoisten toimien ensisijaisista tavoitteista. Keskustelu, johon parlamentti on tarkoitus ottaa mukaan täysipainoisesti, käydään ensi vuoden alussa, ja se helpottaa jatkossa talousarvion valmistelua. Keski-Amerikan jälleenrakentamista koskevasta alueellisesta ohjelmasta voidaan todeta, että ensimmäinen komissiota ohjelman toteutuksessa avustava teknisten asiantuntijoiden ryhmä aloitti työskentelynsä vuoden 1999 lokakuun puolivälissä. Vuoden 2000 alkupuoliskolla komissio sai valittua henkilöstösääntöjen alaisen henkilöstön ohjelman hajautettuun hallintorakenteeseen, vaikka uusien toimihenkilöiden palkkaamisen suhteen nollakasvuun tähtäävä talousarviosta tehty päätös on aiheuttanut henkilöstövajetta. Henkilöstösääntöjen alainen henkilöstö, paikalliset toimihenkilöt ja tarvittava logistiikka ovat toiminnassa lokakuun puolivälistä alkaen Managuan lähetystöä varten järjestetyssä uudessa rakennuksessa. Edellä kuvatuista rajoitteista huolimatta tähän mennessä on jo toteutettu tai käynnistetty useita toimia: paikalla tehtävä selvitys- ja valmisteluvaihe, tiettyihin hankkeisiin liittyviä hankintoja koskevien ennakkoilmoitusten julkaiseminen virallisessa lehdessä ja neljässä ohjelman edunsaajamaassa toteutettavia paikallisia aloitteita koskevien ehdotuspyyntöjen julkaiseminen. Laajoja alueita Venezuelassa joulukuussa 1999 koetelleiden tulvien johdosta on toteutettu ensimmäiset tukitoimet hyväksymällä hätätoimia yhteensä 7,15 miljoonan euron arvosta. Heti tulvien jälkeen komissio pyysi maan hallitusta esittämään luettelon ensisijaisista toimista tuhoalueiden jälleenrakentamiseksi. Koska kaiken kattavaa jälleenrakennussuunnitelmaa ei ollut, komissio lähetti paikalle huhtikuussa 2000 asiantuntijaryhmän määrittämään ensisijaisia avustustoimia. Komission lähetystön, jäsenvaltioiden suurlähetystöjen ja kansallisten viranomaisten yhteisten neuvottelujen sekä asiantuntijaryhmän työn tulosten perusteella komissio hyväksyi 28. syyskuuta 2000 Venezuelaa koskevan valmisteluasiakirjan joulukuun 1999 tulvista kärsineiden alueiden tukiohjelmaksi. Asiakirjan mukaan komissio aikoo myöntää Venezuelan jälleenrakentamista varten alustavasti yhteensä 30 miljoonaa, joita koskevat maksusitoumukset tehdään varainhoitovuosina 2001 ja 2002. Ohjelmassa on kaksi osatekijää: arviolta 10 miljoonan euron tuki jälleenrakennustoimille Vargasin osavaltiossa (lähinnä katastrofista kärsineiden väestönosien avustamiseen tarkoitettujen sosiaalipoliittisten toimien tehostamiseksi) ja ennalta ehkäisemiseen suunnattu arviolta 20 miljoonan euron tuki, jonka avulla pyritään laatimaan ja ottamaan käyttöön ohjelmia luonnonmullistusten aiheuttamien riskien hallitsemiseksi laajalla Falcónin, Mirandan ja Yaracuyn osavaltiot kattavalla alueella (riskien yksityiskohtainen kartoitus, nopeiden varoitusjärjestelmien luominen, maankäyttösuunnitelmien laatiminen, tulvia estävät rakenteet jne.). Suuntaviivat, jotka määriteltiin komission neuvostolle, Euroopan parlamentille ja talous- ja sosiaalikomitealle maaliskuussa 1999 antamassa tiedonannossa Euroopan unionin ja Latinalaisen Amerikan yhteistyö 2000-luvun alussa(1), vahvistettiin suurelta osin Rion huippukokouksessa ja ovat edelleen ajankohtaisia. Komission tarkoituksena on antaa lähiviikkoina uusi tiedonanto Rion kokouksen jatkotoimista. Tiedonannossa pyritään lähinnä määrittelemään ne toiminnan pääperiaatteet, joita komissio aikoo noudattaa huippukokouksessa päätettyjen ensisijaisten tavoitteiden saavuttamiseksi. Siinä ei aseteta kyseenalaiseksi nykyistä yhteistyötä eikä strategiaa, jossa tunnustetaan pienalueiden omaleimaisuus. (1) KOM(1999) 105 lopullinen.